**PRAVILA NATJEČAJA**

**1)** Organizator Natječaja je Antikorupcijsko povjerenstvo Koprivničko-križevačke županije.

**2)** Natječaj se organizira s ciljem podizanje svijesti o važnosti uloge građana i uloge osobne odgovornosti u stvaranju društva s nultom tolerancijom na korupciju.

**3)** U Natječaju, kao natjecatelji, mogu sudjelovati učenici i učenice osnovnih i srednjih škola na području Koprivničko-križevačke županije, bez obzira na dob, razred i vrstu srednje škole koju pohađajuu školskoj godini 2016./2017.

**4)** Na Natječaj se natjecatelji prijavljuju slanjem ispunjene prijavnice i rada što čini punu prijavu. Ukoliko pošiljki dostavljenoj organizatoru Natječaja nedostaje ispunjena prijavnica ili rad, organizator Natječaja može zatražiti dopunu prijave od strane natjecatelja. Ukoliko natjecatelj ne dopuni prijavu, prijava će biti isključena iz Natječaja.

**5)** Natjecatelji na Natječaj mogu prijaviti individualne ili skupne radove. Skup~~i~~ne radove može prijaviti skupina od najviše tri autora.

Učenici će biti podijeljeni u tri skupine:

PRVA SKUPINA: učenici osnovne škole od prvog do četvrtog razreda,

DRUGA SKUPINA: učenici osnovne škole od petog do osmog razreda,

TREĆA SKUPINA: učenici srednje škole.

**6)** Poželjno je da učenici koji se prijavljuju na natječaj imaju mentora – nastavnika ili stručnog suradnika iz škole. Ipak, mentorstvo nije obavezno tako da će se prihvaćati i radovi učenika koji nemaju mentora.

**7)** Prijava se dostavlja na adresu organizatora Natječaja do 18. studenoga 2016. godine. Organizator Natječaja priznaje datum poštanskog pečata kao dokaz predaje prijave. Prijava može biti predana i neposredno u pisarnici Koprivničko-križevačke županije. Adresa je naznačena u Natječaju. Ukoliko bude bilo kakvih nejasnoća i dvojbi, molimo kontaktirati Jelenu Drakulić, dipl. iur. na telefon 658 232 ili Vesnu Pribeg Peričić, dipl. iur. 658 253.

**8)** Iz Natječaja će biti isključeni radovi:

a. koji su uvredljivi za bilo koju društvenu skupinu, promiču nasilje i netoleranciju te krše osnovna ljudska prava i slobode;

b. koji krše autorska prava.

**9)** Organizator Natječaja ne preuzima odgovornost za bilo kakve nesuglasice i sporove vezane uz vlasništvo i autorska prava koja natjecatelji pošalju na Natječaj.

**10)** Kriteriji pri ocjenjivanju radova:

a. usklađenost s uvodnim tekstom Natječaja na prijavu radova,

b. inovativnost,

c. kreativnost,

d. razrađenost ideje i cjelokupna kvaliteta rada.

Prijave će, na temelju gore navedenih kriterija, ocjenjivati povjerenstvo sastavljeno od članova Antikorupcijskog povjerenstva Koprivničko-križevačke županije.

**11)** Povjerenstvo će donijeti odluke o dodjeli nagrada do 30. studenog 2016. godine te pisanim putem obavijestiti pobjednike Natječaja o dobivenoj nagradi.

**12)** Dodijelit će se po jedna nagrada za prvu skupinu (od 1. do 4. razreda osnovne škole) i to:

1. ZA LIKOVNI RAD 1.000,00 kuna,

2. ZA LITERARNI RAD 1.000,00 kuna,

3. ZA NAJKREATIVNIJI RAD (likovni ili literarni) 1.000,00 kuna.

Dodijelit će se po jedna nagrada za drugu skupinu (od 5. do 8. razreda osnovne škole) i to:

1. ZA LIKOVNI ILI VIDEO RAD 1.000,00 kuna,

2. ZA LITERARNI RAD 1.000,00 kuna,

3. ZA NAJKREATIVNIJI RAD (likovni/video ili literarni) 1.000,00 kuna.

Dodijelit će se po jedna nagrada za treću skupinu (učenici srednje škole) i to:

1. ZA LIKOVNI ILI VIDEO RAD 1.000,00 kuna,

2. ZA LITERARNI RAD 1.000,00 kuna,

3. ZA NAJKREATIVNIJI RAD (likovni/video ili literarni) 1.000,00 kuna.

**13)** Mentori čiji učenici osvoje nagradu dobiti će potvrdu o sudjelovanju u natječaju.

**14)** Prilikom preuzimanja Nagrada (uplate) natjecatelji, ukoliko se radi o punoljetnim osobama, te njihovi roditelji ili staratelji, ukoliko se radi o maloljetnim osobama, obvezuju se potpisati dokument o preuzimanju nagrade.

**15)** Prijavom na Natječaj svi natjecatelji pristaju da se njihovi radovi koriste u promotivne svrhe. Organizator ne snosi nikakvu odgovornost za bilo kakve sporove vezane uz vlasništvo, odnosno autorska prava nad poslanim radovima. U slučaju da sudionici Natječaja pošalju radove, a da nad istima nisu nositelji autorskog prava ili da na drugi način zloupotrijebe tuđa prava, Organizator za takav slučaj ne snosi nikakvu odgovornost. Organizator stječe prava korištenja radova prijavljenih u okviru natječaja u svrhu izdavanja CD-roma, organiziranja izložbe i slično bez plaćanja naknade autorima. Organizator se obvezuje prilikom korištenja radova navoditi ime i prezime autora te naslov rada.

Organizator će postaviti Izložbu odnosno osigurati prikazivanje video uratka, a sve će pratiti CD-katalog, plakat, priznanja za nagrađene učenice ili učenike, potvrde o sudjelovanju u natječaju za mentore za dotične škole.

**16)** Dostavom prijave na Natječaj svi natjecatelji prihvaćaju ova Pravila.

**ANTIKORUPCIJSKO POVJERENSTVO**

**KOPRIVNIČKO-KRIŽEVAČKE ŽUPANIJE**